**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԱԽՈՒՐՅԱՆ ՀԱՄԱՅՆՔԻ ՂԵԿԱՎԱՐԻ 2025 ԹՎԱԿԱՆԻ ԲՅՈՒՋԵՏԱՅԻՆ ՈՒՂԵՐՁԸ**

Ախուրյան համայնքի 2025 թվականի բյուջեն մշակվել է՝ հիմք ընդունելով Ախուրյան համայնքի հնգամյա զարգացման 2022-2026 թվականների և միջնաժամկետ ծախսերի 2025-2027 թվականների ծրագրերը։

Համայնքի գործունեությունը մեծապես կախված է բյուջետային գործընթացի արդյունավետ կազմակերպումից, եկամուտների հավաքագրումից և միջոցների խնայողական օգտագործումից։

**2025 թվականի բյուջեի հիմնական ուղղությունները**

1. **Եկամուտների ավելացում և ֆինանսական կայունություն․**

Ճշգրտել անշարժ գույքի և փոխադրամիջոցների հարկերի բազան, բարձրացնել սեփական եկամուտների հավաքագրման մակարդակը՝ ֆինանսական կայունության ապահովման նպատակով։

1. **Մասնակցային կառավարում․**

Հանրային լսումների, հարցումների և քննարկումների կազմակերպմամբ ներգրավել բնակչությանը համայնքի կառավարման գործընթացներում՝ ապահովելով նրանց կողմից հուզող հիմնախնդիրների լուծման նպատակով որոշումների կայացումը։

1. **Ծառայությունների որակի բարձրացում․**

Նպաստել համայնքին մատուցվող ծառայությունների արդյունավետության ու որակի բարձրացմանը՝ հատկապես կրթության, մշակույթի և սպորտի բնագավառներում։

1. **Հիմնական ենթակառուցվածքների բարելավում․**

Իրականացնել նախակրթական նոր օբյեկտների շահագործում, գործող օբյեկտների նորոգում, ջեռուցման համակարգերի վերականգնում և գույքային վերազինում՝ նպաստելով համայնքային ծառայությունների զարգացմանը։

1. **Կապիտալ ներդրումներ․**

Աջակցել բնակարանային-կոմունալ տնտեսության ոլորտին՝ իրականացնելով կապիտալ ներդրումներ ենթակառուցվածքների զարգացման համար։

1. **Սոցիալական աջակցություն․**

Իրականացնել սոցիալական ծրագրեր՝ համայնքի անապահով, բազմազավակ և ծնողազուրկ ընտանիքներին աջակցելու նպատակով, ինչպես նաև վերացնել կամ մասնակի ազատել նրանց տեղական վճարներից։

1. **Թվային ենթակառուցվածքների զարգացում․**

Իրականացնել համայնքում թվային ենթակառուցվածքների զարգացման ծրագիր՝ ընդլայնելով էլեկտրոնային ծառայությունները բնակչության և համայնքային աշխատակիցների համար՝ բարձրացնելով ծառայությունների մատչելիությունն ու թափանցիկությունը։

1. **Մշակութային և հասարակական կյանքի ակտիվացում․**

Աջակցել համայնքային նախաձեռնություններին, խթանել մշակութային ու հասարակական կյանքի աշխուժացումը։

**2025 թվականի բյուջեի հիմնական ցուցանիշները**

Համայնքի բյուջեի եկամուտները 2025 թվականին նախատեսվում են 2,985,325.0 հազար դրամ, որը 317,225.0 հազար դրամով կամ 11.9%-ով ավելի է, քան 2024 թվականի բյուջեի նախնական ցուցանիշը (2,668,100.0 հազար դրամ)։ Եկամուտների ավելացումը պայմանավորված է հիմնականում պետական համահարթեցման դոտացիայի աճով։

**Սեփական եկամուտներ․** նախատեսվում են 630,028.1 հազար դրամ, ինչը 26,977.7 հազար դրամով կամ 4.5%-ով ավելի է 2024 թվականի 603,050.4 հազար դրամ ցուցանիշից։

 **Պետական դոտացիաներ․** նախատեսվում են 2,353,297.9 հազար դրամ, ինչը 290,247.3 հազար դրամով կամ 14.1%-ով գերազանցում է նախորդ տարվա ցուցանիշը (2,063,050.6 հազար դրամ)։ Սեփական եկամուտները նախատեսված ընդհանուր եկամուտների մեջ կազմում է 21,2%, համահարթեցման սկզբունքով դրամադրվող դոտացիան 78,8 %:

Համայնքի բյուջեի ծախսերը 2025 թվականին նախատեսվում են 2,985,325.0 հազար դրամ, ինչը նախորդ տարվա ցուցանիշի համեմատ աճել է 11.9%-ով։

2025 թվականի բյուջեն ուղղված է համայնքի սոցիալ-տնտեսական զարգացման ապահովմանը, ենթակառուցվածքների արդիականացմանն ու համայնքային ծառայությունների մատչելիության բարձրացմանը։

Համեմատելով 2024 թվականի բյուջեի հետ՝ ակնհայտ է, որ եկամուտների աճի հիմնական աղբյուրը պետական դոտացիաներն են, մինչդեռ սեփական եկամուտների բաժինը մնում է համեմատաբար կայուն։ Ծախսային մասում առաջնահերթություն տրվել է համայնքային ենթակառուցվածքների բարելավմանը և համայնքի բնակիչների կենսապայմանների բարելավմանը։

**Մասնակցային մշակույթ և հասարակական ծրագրեր**

Համայնքի ներսում սոցիալական գործընկերության մշակույթի ամրապնդումը դիտարկվում է որպես համայնքի զարգացման առանցքային միջոց։ Նախատեսվում է ավելացնել հասարակական ծրագրերը՝ ներառելով բարեգործական նախաձեռնություններ և դրամաշնորհային աջակցություն համայնքային հիմնախնդիրների լուծման համար։

**Կոչ համայնքի բնակչությանը**

Համոզված եմ, որ համատեղ ջանքերով 2025 թվականին մեր համայնքը կդառնա ավելի հարմարավետ և բարեկեցիկ: Դիմում եմ համայնքի բնակչությանը, ավագանու անդամներին և համայնքային կազմակերպություններին՝ ցուցաբերել պատասխանատու մոտեցում՝ ապահովելով բյուջեի միջոցների նպատակային օգտագործումը և արդյունավետ կառավարումը:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ

ՄԱՐԶԻ ԱԽՈՒՐՅԱՆ ՀԱՄԱՅՆՔԻ ՂԵԿԱՎԱՐ՝ԶԱՎԵՆ ՄԱՆՈՒԿՅԱՆ